1942ની 7 એપ્રિલે અમૃતસરમાં રવિ કપૂર તરીકે જન્મેલા જિતેન્દ્રએ 1964માં દિગ્દર્શક વી. શાંતારામની ફિલ્મ ‘ગીત ગાયા પથ્થરોંને’ ફિલ્મ સાથે બોલીવૂડમાં એન્ટ્રી કરી હતી, પણ એમને સ્ટારપદ મળ્યું ત્રણ વર્ષ બાદ – 1967માં ‘ફર્ઝ’ ફિલ્મથી. એ સ્પાય થ્રિલર ફિલ્મના ‘મસ્ત બહારોં કા મૈં આશિક…’ ગીતમાં સરસ ડાન્સ કર્યો હતો અને સફેદ શૂઝ પહેર્યા, એ શૂઝ રાતોરાત ફેશન બની ગયા હતા. ત્યારબાદ 70 અને 80ના દાયકાઓમાં જિતેન્દ્રએ દર્શકોને અનેક સુપરહિટ ફિલ્મો આપી હતી – જેમ કે, જૈસે કો તૈસા, પરિચય, કારવાં, ખૂશ્બુ, સંતાન, ધરમવીર, દિલદાર, કિનારા, હમજોલી, પ્રિયતમા, અપનાપન, સ્વર્ગ નરક, નાગિન, ધ બર્નિંગ ટ્રેન, આશા, જ્યોતિ બને જ્વાલા, મેરી આવાઝ સુનો, ફર્ઝ ઔર કાનૂન, જાની દુશ્મન, દીદાર-એ-યાર, હિંમતવાલા, મવાલી, તોહફા, મકસદ, રણભૂમિ, દિલ આશના હૈ, આદમી ખિલોના હૈ વગેરે.